Eskom moet vandag sê oor TrillianLynne Brown. Foto: Ntswe Mokoena/Flickr/GovernmentZA Eskom moet voor die einde van die dag dokumente by Lynne Brown, minister van openbare ondernemings, indien waarin die kragvoorsiener sy sakeverhouding met Trillian verduidelik. Brown het vroeër vandeesweek Eskom 48 uur kans gegee om te verduidelik waarom hy gelieg het oor betalings wat aan die finansiëledienstemaatskappy Trillian gedoen is. Sy het egter hierdie sperdatum uitgeskuif tot Vrydag aan die einde van die werkdag. “[Brown] het Eskom se raad versoek om spesifieke dokumente aan haar te voorsien wat verband hou met die kragvoorsiener se sakeverhouding met Trillian,” het Colin Cruywagen, Brown se woordvoerder, gesê. “Die minister sal die dringende insette van ŉ senior advokaat oor die inhoud van die verslag versoek en advies inwin oor die spesifieke stappe na aanleiding van die verslag. Die minister sal hierdie verwikkelinge dan met Suid-Afrikaners deel.” Cruywagen het Dinsdag gesê Brown het dié verslag van Eskom versoek na aanleiding van “verdere onthullings van onbehoorlikheid” rakende Eskom en Trillian se saketransaksies. Eskom het Maandag erken die kragvoorsiener het gelieg oor die betalings van meer as R1,5 miljard aan Trillian Capital Holdings, ŉ maatskappy wat bande met die omstrede Gupta-familie en die konsultasiefirma McKinsey het. Eskom het beweer daar was niks sinisters aan die betalings nie na aanleiding van die bekendstelling van ŉ verdoemende verslag oor Trillian deur adv. Geoff Budlender. Volgens die kragvoorsiener het ŉ ander konsultantemaatskappy, Oliver Wyman, bevind dat alle betalings deur Eskom bo verdenking was. Eskom het egter Maandag erken dat Oliver Wyman in werklikheid die betalings uitgewys en ŉ wetlike hersiening van die transaksies aanbeveel het. Budlender is deur die voormalige voorsitter van Trillian, Tokyo Sexwale, aangestel om die maatskappy se rol by staatskaping te ondersoek. In sy verslag, wat in Junie bekendgestel is, het hy bevind Eskom het in 2016 R266 miljoen aan Trillian betaal vir dienste sonder kontrakte. Trillian is ŉ finansiëledienstemaatskappy waarvan Salim Essa, ŉ naby sakevennoot van die Guptas, sy beherende aandeel in Junie verkoop het te midde van toenemende druk oor bewerings van staatskaping.